Cherpan: Petenah Madu Berachun
Tusun Kelima TIGA hari tiga malam udah terebai, baru Burung Raya datai ba menua ke endur Burung Kung Kapung enggau bini iya pindah. Sereta tepedaka iya lalu berasai tekenyit ati seduai laban nadai nyadang iya tesidika pendiau seduai melaki-bini. “Ah dih, tak semesai bulu mata kendua melaki-bini nyadang nuan tak tau rembus ke menua tu. Tak memesur datai ditu baka ke labuh ari langit. Bini Kung Kapung lalu berumban nganchau tikai, lalu ngasuh Burung Raya duduk. Meda penatai iya sigi baka ke berampas, dia Burung Kung Kapung lalu enggai laun nanyaka kebuah penemuai iya. “Enda ga salah ke datai sengapa, nemuai saja, Unggal. Tang mih ari pendiau nuan, aku nemu nuan tentu bisi hal abar berita, meruan ukum aum pechara. Tusui dia mih anak pejalai diri, Unggal,” ku Burung Kung Kapung. “Badu enda mih, Unggal Kung Kapung. Berindik ari penusah kami ke di menua din, alai aku tu ke nyau mai mua, nganjung mata nitihka seduai. Tusah besai kami ke di menua din sekumbang udah kena tinggalka seduai, adi. Setengah sabuh kami da din laban hari kemarau. Tujuh taun seduai udah ninggalka kami, ngelama nya ga hari udah ngenying nadai ngelabuhka ujan setitik. Tak kemarau rana-rana kitai di menua, Unggal.  Bansa mensia, bansa jelu, bansa ikan, bansa kitai burung nyau nganti ke lus ketegal keberuran, laban pungkang pemakai enggau ai irup. Ari nya, Tuai kami Kejakuh muka aum. Pemutus kami udah bebatang munyi ku jaku tuai: “Udah ngererai baka tangkai pinang laka; udah mubus baka arus numpu ke nanga.” Pemutus aum kami semenua di Ranyai Ngeledi nadai bukai, tang besetuju ngambi seduai pulai ke menua awakka nuan mukas ngupas, nabar ngelar, nyangga leka tepang ke ditelah nuan ketungkah seduai adi ke ngejangka menua menya,” pia ku rita enggau leka pujuk Burung Raya, pesuruh Tuai Burung Kejakuh. Disaut Burung Kung Kapung, madahka diri endang nadai ati agi teputar pulai ke menua, “laban leka petenah Burung Kejakuh ke ngumbai aku bisi salah pengawa enggau Burung Tungguk chukup ngemalu!ka ati sereta ngenyatuhka nama aku!” Ninga saut Burung Kung Kapung melintang, Burung Raya bejaku senaka pengelandik diri, nguji ngumbuk. Tang mih Burung Kung Kapung madahka diri enggai mati enggai idup agi pulai ke menua. “Datai di menua pen, nyemaka aku pulai nurutka ambi nuan tu, Unggal, nadai mih alai aku marukka mua diri-empu ari pemalu. Nyamai kami duai melaki-bini seina-ina beridup ba menua baru tu, nganti ke lindung tuga lindung batang, munyi ku orang. Menua tu pen nadai mih nya pengurang alai beridup lantang senang asal ga tulang tua bagas.  Taruhka kami duai diatur Petara enda senang pengidup, tang senang di ati, lebih mih nya ari umbas. Taja pia, laban aku sinu ke semua kita burung bukai ke enda sumbung pendiau baka Kejakuh, aku madah ngagai nuan sebengkah resia berat. Baka tu ku iya. Pemulai nuan ari tu, Unggal Burung Raya, betemu nuan enggau Burung Tuktada. Padahka ngagai iya pesan rat aku tu, iya nya sigi telu ke diadaka bini aku kejang kami duai ke nurun mindah suba lalu asuh kami duai peram iya, asuh pechahka iya manah-manah awakka anak nya bisi ke ganti aku nyadi tukang penempa bungai enggau buah kayu ke kita di menua din.” Apin sempat Burung Kung Kapung nambahka leka pesan iya panjai ke agi ngagai Burung Raya, alai Manang Kusing Tapang datai, nyung iya beban peputan kena nempa bungai enggau buah kayu ngagai Bukit Langgung Seribu. “Sekumbang ke tinggal aku, nuan anang ibuh pengawa bukai Wai,” ku Burung Kung Kapung mesan bini iya, “tak mupuk ngua, ngumbai ribut awakka ribut lalu berengkah bepuput ngusaika kuntum, telinsu enggau bungai kayu ngambika ngererai nyadi buah di menua kitai tu. Mupuk dulu kami duai Unggal Kusing Tapang tu, Unggal Burung Raya.” “Pia mih, Unggal. Aku tu pen nyau berati deka mulaika diri mih, Unggal.” Ku Burung Raya. “Nadai ku enda “Rumbau mih penemuai nuan, Unggal, baka kembayau badung kung; upang baka ketupang embawang kachung; puntan baka nenasan jelan dupan babi munung,” ku Kung Kapung nganu Burung Raya. “Nadai nemu jaku agi ga, Unggal,” ku Burung Raya. Iya belabuh ngerembaika sayap, lalu engkebap terebai pulai. Lalu terebai deras Burung Raya lingas-lingas baka tekura ingas nabanka pematang. Lalu terebai jampat kenu iya belap-belap baka kilat nyelambai petang.  Ada terebai nginda mih iya mansa punggang remang chala, nya ga menua Manang Seuga-uga, setiap sabung lindung linda nurun begiga, berayan raga ladung penyandik. Lalu terebai letu-letu kenu Burung Raya, enselit di jerit langit liu, mansa punggang remang radu, neresa menua Manang Seugu-ugu, ninting lemai pagi ke tu, nurun nubu bulih sekayu pugu ke bejengku mulas melawik. Terebai siang, Burung Raya betenggauka penerang panas bisa. Terebai malam, iya besuluh ke sedan bulan perenama. Betampung ba tusun keenam PINSIL SARATOK 
See author's posts
